
הצעת חוק הגנת הצרכן (תיקון – החזר כספי בשל ביטול עסקה לרכישת טובין), התש"ע–2010 
	תיקון סעיף 14ו
	1.
	בחוק הגנת הצרכן, התשמ"א–1981
, בסעיף 14ו –

	
	
	(1)
בכותרת השוליים, המילים "או זיכוי" – יימחקו;

	
	
	(2)
בסעיף קטן (א) – 

	
	
	
	(א)
המילים "סוגי טובין, שירותים או סוגי שירותים, שקבע השר" –  יימחקו; 

	
	
	
	(ב)
אחרי "בתקופה שקבע השר" יבוא "או העוסק, או בתוך 30 יום, לפי המאוחר";

	
	
	
	(ג)
במקום "העסקה היא לרכישת טובין והצרכן" יבוא "הצרכן";

	
	
	(3)
אחרי סעיף קטן (א) יבוא:

	
	
	
	"(א1)
ביטל צרכן הסכם רכישה בהתאם להוראות סעיף קטן (א), יחולו הוראות אלה –

	
	
	
	
	(1)
שילם צרכן את התמורה בעבור הטובין באמצעות כרטיס אשראי, לא ידרוש העוסק קבלה על התשלום כאמור כתנאי לביטול הסכם הרכישה;

	
	
	
	
	(2)
קיבל הצרכן את הטובין שרכש, יחזיר העוסק לצרכן, במועד החזרת הטובין על ידי הצרכן, את התמורה ששילם לו הצרכן במועד רכישתם, במזומן או באמצעות זיכוי כרטיס האשראי של הצרכן; שילם הצרכן בעד העסקה באמצעות כרטיס אשראי, יבטל העוסק את חיובו של הצרכן בעדה ולא יגבה ממנו סכום כלשהו.";

	
	
	(4)
בסעיף קטן (ב) – 

	
	
	
	(א)
ברישה – 

	
	
	
	
	(1)
המלים "החזרת התמורה ששילם הצרכן בעבור הטובין או השירותים, לרבות אופן וסוג ההחזר הכספי, וכן" – יימחקו;

	
	
	
	
	(2)
אחרי "נסיבות" יבוא "או סוגי עסקאות";

	
	
	
	(ב)
בפסקה (1), המילה "תחול" – תימחק;

	
	
	(5)
אחרי סעיף קטן (ג) יבוא:

	
	
	
	"(ד)
לעניין סעיף זה, "כרטיס אשראי" – כהגדרתו בחוק כרטיסי חיוב, התשמ"ו–1986
".


דברי הסבר

סעיף 14ו לחוק הגנת הצרכן קובע הוראות לעניין החזר כספי או זיכוי בשל החזרת טובין. בהתאם לסעיף האמור, רשאי שר התעשיה, המסחר והתעסוקה לקבוע עסקאות לרכישת טובין, סוגי טובין, שירותים או סוגי שירותים, שלגביהן יוכל צרכן לבטל את הסכם הרכישה בתוך תקופה, שאף אותה  מוסמך השר לקבוע, ובלבד שאם העסקה היא עסקה לרכישת טובין, הצרכן יחזיר אותם לעוסק ושהטובין לא נפגמו ולא נעשה בהם שימוש.

סעיף 14ו(ב) קובע כי השר, באישור ועדת הכלכלה של הכנסת, יקבע הוראות לצורך ביצוע הוראות סעיף קטן (א), ובכלל זה לעניין התמורה ששילם הצרכן עבור הטובין או השירותים, לרבות אופן וסוג ההחזר הכספי. עוד קובע סעיף קטן (ב), שהשר יקבע את הנסיבות שבהן הזכות לבטל את העסקה תחול, לא תחול או תוגבל, וכן את הנסיבות שבהן עוסק יהיה רשאי לנכות מסכום ההחזר הכספי דמי ביטול, בשיעור שיקבע. 

ואולם, למרות סמכותו של השר כאמור, וחרף העובדה שסעיף 14ו לחוק הגנת הצרכן נחקק כבר לפני למעלה מחמש שנים, תקנות לפי הסעיף האמור טרם הותקנו.

לפיכך, במקרים רבים, כאשר צרכן מבקש להחזיר טובין שרכש או שנרכשו עבורו, מסרבים בתי העסק להחליף את הטובין או להשיב את הכסף ששולם עבורם, בטענות שונות. חלק מבתי העסק מסרבים להשיב ללקוח את הכסף ששולם עבור הטובין, ומאפשרים ללקוח להחליף את המוצר או לקבל זיכוי לתקופה מוגבלת שבמהלכה יוכל הלקוח להשתמש בזיכוי באותה חנות בלבד.

במקרה שבו חולפת התקופה הקבועה בזיכוי, פג תוקפו של הזיכוי, כך שהצרכן מאבד את כספו בלי שקיבל טובין תמורתם, והעוסק נשאר הן עם הטובין והן עם הכסף ששולם עבורם. 

נוסף על כך, בתי עסק רבים מגבילים את זכות ההחלפה לתקופה של 14 ימים, כך שפעמים רבות חולף המועד ובתי העסק אינם מוכנים להחליף את הטובין או לתת לצרכן זיכוי עבורם. יתר על כן, בתי עסק רבים דורשים מהצרכן להציג קבלה כתנאי להחלפת הטובין או לקבלת הזיכוי, גם כאשר הטובין נרכשו באמצעות כרטיס אשראי, ובעל העסק יכול בלחיצת כפתור לבדוק מתי בוצעה הרכישה ומהו הסכום ששולם. 

בעיה נוספת העולה מהמצב הקיים היא שלא פעם כאשר הצרכן מבקש להחליף את הטובין, מחירם ירד בשל הנחה, והעוסק נותן לצרכן זיכוי בסכום נמוך מהסכום ששולם בפועל עבור הטובין. 

 לאור האמור, מוצע לתקן את סעיף 14ו לחוק הגנת הצרכן, ולקבוע כי, ככלל, תהיה לצרכן זכות לבטל עסקת רכישה של טובין, ולקבל בחזרה את הכסף ששילם בעסקה.

בהתאם להצעת החוק, זכות הביטול תהיה במהלך תקופה שלא תפחת מ-30 ימים. עם זאת, בתי עסק רשאים לקבוע תקופה ארוכה יותר, והשר רשאי לקבוע טובין מסוימים שלגביהם תקופת הביטול תהיה ארוכה אף יותר. 

כמו כן, הצרכן יהיה זכאי להחזר כספי מלא השווה לסכום ששולם עבור הטובין במועד הרכישה, כך שבמידה ובמועד הביטול ירד מחיר הטובין, הוא לא יקבל סכום נמוך יותר מזה ששילם עבור אותם טובין. יתירה מכך, מוצע כי העוסק לא יוכל לתת לצרכן זיכוי, שמטבעו קושר את הצרכן לאותו עוסק, אלא יהיה חייב להחזיר לצרכן את התמורה ששילם עבור הטובין במזומן או באמצעות זיכוי כרטיס האשראי של הצרכן. במקרה שבו שילם הצרכן בעד העסקה באמצעות כרטיס אשראי, העוסק גם יבטל את חיובו של הצרכן בעדה ולא יהיה רשאי לגבות מהצרכן סכום כלשהו.

עוד מוצע לקבוע, כי במקרה שבו התשלום עבור הטובין נעשה באמצעות כרטיס אשראי, לא ידרוש העוסק מהצרכן להציג קבלה כתנאי לביטול העסקה. 

כך, צרכנים יוכלו לרכוש טובין, ובפרט מתנות, תוך ידיעה כי במקרה שבו יבקשו לבטל את העסקה בתנאים הקבועים בהצעת החוק, הם יזכו לקבל חזרה את מלוא הסכום ששילמו עבור הטובין, בלי להיות כבולים לחנות המסוימת שבה רכשו אותם.

למרות האמור לעיל, מוצע שהשר יהיה מוסמך לקבוע בתקנות, באישור ועדת הכלכלה של הכנסת, נסיבות או סוגי עסקאות שבהן הזכות לבטל את העסקה לא תחול או תוגבל, וכן נסיבות שבהן יהיה רשאי עוסק לנכות מסכום ההחזר הכספי דמי ביטול, בשיעור שיקבע.

יצוין גם, כי לא מוצע לשנות את יתר התנאים הקבועים בסעיף 14ו לחוק הגנת הצרכן כתנאי לביטול עסקה לרכישת טובין, דהיינו: החזרת הטובין לעוסק והתנאי לפיו לא נעשה בטובין שימוש וכי הם לא נפגמו. 

אמנם, בחוק הגנת הצרכן קיימות הוראות המאפשרות לצרכן לבטל סוגים מסוימים של עסקאות בהתקיים התנאים המפורטים בהוראות אלה. כך, למשל, סעיף 13ד קובע הוראות מיוחדות לעניין ביטול עסקה מתמשכת (כהגדרתה בסעיף 13ג); סעיף 14 קובע הוראות ביטול מיוחדות לעניין עסקה ברוכלות; וסעיף 14ה קובע הוראות מיוחדות בנוגע לביטול עסקה בעניין רכישה של יחידת נופש ובנוגע לעסקת מכר מרחוק.

בנוסף, סעיף 4ג לחוק הגנת הצרכן, שעניינו חובת גילוי מדיניות החזרת טובין קובע שעוסק המציע, המציג, או המוכר טובין לצרכן, יציג במקום עסקו, במקום הנראה לעין ובאותיות ברורות וקריאות, מודעה המפרטת את מדיניותו לגבי החזרת טובין שלא עקב פגם.

מאחר שהתיקון המוצע איננו מתיישב עם הוראות הסעיפים האמורים, בעת הדיונים בהצעת החוק ייעשו ההתאמות הנדרשות. 
---------------------------------

הוגשה ליו"ר הכנסת והסגנים

והונחה על שולחן הכנסת ביום

כ"ה בסיוון התש"ע – 7.6.10
� ס"ח תשמ"א, עמ' 248.


� ס"ח התשמ"ו, עמ' 187.





PAGE  
2

